# Haastattelu

**Miten haastatteluaineistoa kerätään?**

Haastatteluaineistoa kerätään haastattelemalla, mutta haastatteluja on erilaisia. On olemassa hyvin strukturoituja haastatteluja, vapaamuotoisia haastatteluja, ja kaikkea siltä väliltä. Puolistrukturoitu, eli teemahaastattelu, on ehkä yleisin. Siinä haastattelija varmistaa, että tietyt teemat käydään läpi haastattelun aikana, mutta haastattelurungosta saa poiketa haastattelun kuluessa kauaskin, ja keskustelu voi olla hyvin vapaamuotoista. Pääsääntöisesti haastattelut tallennetaan haastattelunauhurille. Joskus haastattelut voidaan myös videoida.

**Miten haastatteluaineistoa rajataan?**

Haastatteluaineistoa kerätään (pääsääntöisesti) siten, että tiettyyn tutkimuskysymykseen pyritään saamaan vastauksia, joten haastatteluaineiston tehtävänä on toimia materiaalina josta näitä vastauksia etsitään. Kaikki haastattelut eivät välttämättä osoittaudu relevanteiksi tutkimuskysymykseen vastaamiseksi, jolloin kaikki haastattelut eivät välttämättä päädy myöskään aineiston osaksi. Aineisto muodostuu vain niistä haastatteluista, jotka ovat tutkimuskysymykseen vastaamisen kannalta olennaisia. Aineisto alkaa saturoitua jo yllättävän varhain, ja diskurssintutkimuksessa yleensä pari rikasta haastattelua on parempi kuin useampi pinnallinen.

**Miten haastatteluaineistoa pitää käsitellä?**

Haastatteluaineisto pitää aluksi käsitellä analysoitavaan muotoon ( > ottaa turhat pois, katsoa että se vastaa tutkimuskysymysiin riittävästi ja mahdollisesti litteroida). Sen jälkeen haastatteluaineisto on valmis analysoitavaksi. Analyysimetodeita voidaan hyödyntää hyvinkin laajasti ja luovasti, mutta lopulta diskurssintutkimuksessa pyritään aina yhteiskunnallisen kontekstin huomioimiseen analyysimetodista riippumatta.

**Eettiset kysymykset**

Tutkija on vastuussa aineistonsa keräämisestä ja käsittelystä siten, ettei tutkimuksesta koidu tutkimukseen osallistuville haittaa. Haastatteluaineiston keräysvaiheessa (eli haastatteluja tehtäessä) informanteille tulee kertoa pääpiirteittäin mihin tarkoitukseen haastattelu kerätään (mikä tutkimus), missä ja miten aineistoa säilytetään ja mitä siitä tehdään (julkaisu, opetus jne.?). Haastatteluun osallistumisen tulee olla haastateltavalle aina vapaaehtoista ja haastateltavan tulee voida poistaa itseään koskevan aineiston käyttö koska tahansa tutkimuksen aikana, mistä häntä tulee myös informoida.

**Mitä vaatimuksia diskurssintutkimus aiheuttaa haastatteluaineistolle?**

Diskurssintutkimuksessa pyritään sitomaan ihmisten omat näkemykset, kokemukset, merkitykset ja tuntemukset laajempaan kontekstiin. Siksi haastateltava tulisi houkutella puhumaan runsaasti ja omakohtaisesti, mikä onnistuu pitämällä haastattelutyyli joustavana ja antamalla aikaa ja tilaa haastateltavan kertomuksille ja kokemuksille.

**Lukemista:**

Ruusuvuori, J. & Tiittula, L. (toim.) (2005). *Haastattelu. Tutkimus, tilanteet ja vuorovaikutus.* Tampere: Vastapaino.

Dufva, H. (2011). Ei kysyvä tieltä eksy: Kuinka tutkia kielten oppimista ja opettamista haastattelun avulla. Teoksessa P. Kalaja, R. Alanen & H. Dufva (toim.), *Kieltä tutkimassa. Tutkielman laatijan opas.* Helsinki: Finn Lectura.